Smirnov: - Jeg har ikke brukt noe ulovlig
I SVTs dokumentar «Blodracet» laget av «Uppdrag granskning» ble det onsdag hevdet at Vladimir Smirnovs blodverdier var på skyhøye 19,8. Tallene var uoffisielle, og skal være målt i tilknytning med VM i Thunder Bay i 1995. Torsdag stilte den tidligere kasakhstanske storløperen til debatt, sammen med flere av hovedpersonene fra filmen. Han gikk først og fremst i strupen på journalistene og mente at det ikke er de, men dopingjegerne som skal dømme. På spørsmål om det er riktig at han hadde 19,8, svarte Smirnov følgende: - Det kan jeg ikke dementere eller bekrefte. Jeg har ikke sett det selv. Vi fikk bare svar på om det var negativt eller positivt. Alle var til samme test, og spørsmålet var bare starte eller ikke få starte. - Jeg har ikke brukt noe ulovlig, la Smirnov til. Flere toppløpere fra 1990-tallet, inkludert flere norske, ble navngitt og konfrontert med egne verdier i dokumentaren. Vegard Ulvang var en av flere norske løpere som opprinnelig skulle bli navngitt, men han ble i motsetning til Bjørn Dæhlie, Erling Jevne og Marit Mikkelsplass klippet ut. Journalist og SVTs Finland-korrespondent Hasse Svens sto bak. - Jeg påstår ikke at Smirnov har dopet seg, men at han hadde høy blodverdi, sier Svens.Bengt Saltin, dopingekspert og tidligere dopingekspert for FIS, sier følgende etter Smirnovs kommentar: - Det er umulig å oppnå en slik verdi uten å ha manipulert det, det er helt klart, sier Saltin. Tidligere torsdag kveld kom det frem at Det svenske skiforbundet er opprørt over anklagene som kommer fram SVT og overveier å offentliggjøre blodverdiene for svenske løpere. Tidligere landslagstrener for Norge, Dag Kaas, sier dette om temaet: - Det er ikke veldig fristende å ta frem verdiene når man får disse tendensiøse beskyldningene.Thomas Wassberg vant i sin tid fire OL-gull for Sverige. Han mener det ikke trengs en «sannhetskommisjon», men tror det kan være lurt med en granskning. Han sier programmet «ikke var bra» fordi alle som hadde høye blodverdier ble mistenkeliggjort. Tidligere talsmann for Petter Northug, Otto Ulseth, gikk til angrep på «Uppdrag granskning» og fikk samtykke av Wassberg da han uttalte følgende: - Problemet er det at man med en gang man kaster mistanke over uskyldige som Bjørn Dæhlie og Vegard Ulvang. - Når Norge er så kraftfulle i sine kommentarer burde de dra hjem og spørre de fra 90-tallet om de verdiene, påpekte Bengt Saltin.
Vladmir Smirnov (48) slår tilbake etter dopingdokumentaren, og sier han aldri har brukt ulovlige stoffer.